text: Grafik: Her får flest unge klamydia
  09 september 2016 kl. 14.24
  Antallet af smittede med klamydia har aldrig været højere blandt unge mellem 15 og 29 år. I toppen af skalaen ligger Horsens og Esbjerg med flest tilfælde i Sydjylland. 
  Unge mennesker mellem 15 og 29 år er ikke gode nok til at beskytte sig med kondom, og derfor er antallet af smittede med klamydia det højeste, der hidtil er registreret. Det viser nye tal i en rapport fra Sundhedsstyrelsen.  
  Højdespringeren i Syd- og Sønderjylland er Horsens med 25,7 tilfælde per 1000 indbygger mellem 15-29 år i 2015.  I den anden ende af skalaen ligger Billund Kommune med 15,5.
  Men i Esbjerg har stigningen været særlig høj. Efter at have ligget på omkring 19,5 tilfælde i de sidste tre år er tallet for 2015 steget til 24,9 tilfælde per 1000 indbygger.
  I den anledning opstilles der fredag på Torvet i Esbjerg en meget kold påmindelse. Nemlig en 2,5 meter penis lavet af is.
  Is-penisen skal markere "Kun med Kondom-kampagnen", som er en del af Sundhedsstyrelsens årlige kampagne for sikker sex.
  Der vil blive uddelt kondomer og afholdt konkurrencer og quizzer omkring den kolde påmindelse, indtil den smelter.
  Herunder kan du aflæse antal smittede per 1000 mellem 15-29 år i de forskellige kommuner:
  
  